અમારું જહાજ પશ્ચિમ તરફ એટલે પૃથ્વીની દૈનંદિન ગતિથી ઊલટી દિશાએ ચાલતું હોવાથી અમારે લગભગ દરરોજ ઘડિયાળના કાંટા ફેરવવા પડતા. જહાજ તરફથી સૂચના મળતી કે ‘મધરાતે અડધો કલાક ઓછો કરો’ અથવા ‘એક કલાક ઓછો કરો.’ સૃષ્ટિનો નિયમ સમજી અમે આટલું નુકશાન વેઠવા તૈયાર થતાં. આફ્રિકા પહોંચતાં સુધી અમે કુલ અઢી કલાક ખોયા. (બેલ્જિયમ કૉંગો જતાં હજી એક વધારે કલાકનો ભોગ આપવો પડેલો.) ભૂગોળની વિગતો ન જાણનાર વાચકો માટે એટલું કહી દેવું જરૂરનું છે કે રેખાંશની દર 15 ડિગ્રીએ એક કલાક ઉમેરવો અથવા ખોવો પડે છે અને પ્રશાંત મહાસાગરમાં એશિયા અને અમેરિકા વચ્ચે જહાજો જ્યારે 180 રેખાંશ ઉપર હોય છે ત્યારે એમને આવતાં કે જતાં એક આખો દિવસ વધારવો અથવા ઘટાડવો પડે છે. એ રેખાંશને અંગ્રેજીમાં ‘ડેટ લાઈન’ કહે છે. જેમ આપણે ત્યાં અધિક માસ આવે છે તેમ ‘ડેટ લાઈન’ ઉપર જતાં એક અધિક વાર આવે છે, જ્યારે આવતાં એક વારનો ક્ષય થાય છે.